1.Úvod

Touto správou je splnená povinnosť vyplývajúca z článku 79 ods. 3 Podmienok zamestnávania ostatných zamestnancov Európskej únie (ďalej len „PZOZ“), v ktorom sa stanovuje, že „Komisia predloží ročnú správu o používaní zmluvných zamestnancov vrátane počtov úradníkov, úrovne a typu pracovných miest, zemepisnej rovnováhy a rozpočtových zdrojov na každú funkčnú skupinu“. Táto správa poskytuje podrobný prehľad o zmluvných zamestnancoch (ďalej len „ZZ“) zamestnaných k 31. decembru 2014.

Rozpočtové údaje (ktoré sa každý rok zasielajú rozpočtovému orgánu spolu s návrhom rozpočtu – pracovný dokument, časti II a III) zohľadňujú ZZ zamestnaných v čase predloženia návrhu rozpočtu (vrátane ZZ prijatých na základe pridelených rozpočtových prostriedkov), t. j.: zoznam k 1. aprílu roka N – 1 (kde N je rok návrhu rozpočtu), plnenie rozpočtu roka N – 2 a žiadosti o rozpočtové prostriedky spolu s odhadmi ekvivalentov plného pracovného času na rok N. Týmto sa vysvetľujú možné rozdiely v počtoch ZZ medzi oboma zdrojmi údajov.

Táto správa obsahuje údaje týkajúce sa všetkých európskych inštitúcií [vrátane Európskej služby pre vonkajšiu činnosť (ESVČ) v prevádzke od 1. 1. 2011] a agentúr v zmysle článku 1a služobného poriadku. Údaje týkajúce sa Komisie sú podrobnejšie a zahŕňajú zamestnancov financovaných z prevádzkových riadkov a riadkov určených na výskum, ďalej zamestnancov úradov, delegácií, zastúpení a Spoločného výskumného centra (Joint Research Centre – JRC).

V článku 80 PZOZ sa stanovuje vzťah medzi funkčnou skupinou (ďalej len „FS“) a úlohami, ktoré môže vykonávať ZZ:

Funkčná skupina Platová trieda Úlohy IV 13 až 18 Administratívne, poradenské, jazykové úlohy a ekvivalentné technické úlohy vykonávané pod dozorom úradníkov alebo dočasných zamestnancov. III 8 až 12 Výkonné, plánovacie, účtovnícke a iné rovnocenné technické úlohy vykonávané pod dozorom úradníkov alebo dočasných zamestnancov. II 4 až 7 Kancelárske a sekretárske práce, riadenie administratívy a iné rovnocenné úlohy vykonávané pod dozorom úradníkov alebo dočasných zamestnancov. I 1 až 3 Manuálne a administratívne pomocné služobné úlohy vykonávané pod dozorom úradníkov alebo dočasných zamestnancov.





Kategória zmluvných zamestnancov vznikla v roku 2004 v rámci reformy služobného poriadku. Odvtedy ZZ užitočne prispeli k práci inštitúcií schopnosťami, ktorými príslušná inštitúcia nie vždy disponovala, ale aj vykonávaním podporných administratívnych činností za nižšie náklady.

Platí to najmä pre funkcie zodpovedajúce FS I, ktorá od roku 2004 nahradila kategóriu D u úradníkov. Odvtedy nebolo v žiadnej inštitúcii s výnimkou Parlamentu zorganizované výberové konanie pre úradníkov na miesta zriadencov, vodičov a iné pracovné miesta, ktoré zvyčajne patria do úrovne FS I.

2.Vývoj počtu zmluvných zamestnancov v Komisii od roku 2004

Na konci roku 2014 dosiahol celkový počet ZZ vo všetkých inštitúciách a agentúrach okolo 11 100. Komisia z nich zamestnáva približne 58 %, zatiaľ čo v roku 2012 ich zamestnávala 60 %. Keďže stav ZZ v Komisii bol do roku 2013 relatívne stabilný, predtým ako začal rásť v roku 2014, možno tento relatívny pokles podielu ZZ v Komisii vysvetliť zvýšeným počtom ZZ v ostatných inštitúciách a agentúrach.

Podrobné rozdelenie podľa inštitúcií a agentúr sa analyzuje ďalej.

Počet zmluvných zamestnancov v Komisii sa od roku 2004 vyvíjal takto:

Tabuľka 1

Tento nárast počtu ZZ v Komisii, ktorý dosiahol približne 6 400 osôb v roku 2014, možno vysvetliť na jednej strane postupným zánikom kategórie pomocných zamestnancov (v roku 2003 ich bolo takmer 3 000) v prospech pomocných ZZ (článok 3b PZOZ), nahradením bývalej kategórie úradníkov D kategóriou ZZ (článok 3a PZOZ) a premenou pracovných miest úradníkov na rozpočtové prostriedky pre ZZ v úradoch. Prijímanie zmluvných zamestnancov navyše pokračovalo na účely dočasného zastúpenia úradníkov podľa článku 3b PZOZ.

Počet ZZ sa každý rok zvyšoval až do roku 2009 a v roku 2010 sa mierne znížil. Toto zníženie je najmä dôsledkom očakávania výsledkov nových výberových konaní CAST 2010.

V roku 2011 naznačujú údaje Komisie určitú stabilizáciu, ktorá je výsledkom dvoch opačných účinkov. Na jednej strane po vytvorení ESVČ do nej odišlo z personálu Komisie 277 zmluvných zamestnancov (ktorí pracovali pre Generálne riaditeľstvo RELEX v delegáciách a ústredí), na druhej strane Komisia v rokoch 2010 – 2011 prijala 275 ZZ. Ak by zamestnanci neboli prešli do ESVČ, vývoj počtu zamestnancov by bol v rokoch 2010 – 2011 na úrovni +4,6 %, čo by zodpovedalo priemernému vývoju zaznamenanému v rokoch 2008 a 2009.